VENDIM
Nr. 58, datë 26.03.2020

MBI PËRCAKTIMIN E MËNYRËS SË FATURIMIT TË ENERGJISË ELEKTRIKE, GJATË PERIUDHËS SË ZBATIMIT TË AKTIT NORMATIV TË KËSHILLIT TË MINISTRAVE NR. 8, DATË, 24.3.2020 “PËR DISA SHTESA DHE NDRYSHIME NË AKTIN NORMATIV NR.3, DATË 15.3.2020, TË KËSHILLIT TË MINISTRAVE, “PËR MARRJEN E MASAVE TË VECANTA ADMINISTRATIVE GJATË KOHËZGJATJES SË PERIUDHËS SË INFEKSIONIT TË SHKAKTUAR NGA COVID – 19”, TË NDRYSHUAR, SI DHE VKM NR.243, DATË 24.3.2020 “PËR SHPALLJEN E FATKEQËSISË NATYRORE”

Në mbështetje të neneve 6, 16, 19 dhe 20 të ligjit nr. 43/2015 “Për sektorin e energjisë elektrike”, të ndryshuar; VKM-së nr.243, datë 24.03.2020 “Për shpalljen e fatkeqësisë natyrore”; VKM-së nr.8, datë, 24.03.2020 “Për disa shtesa dhe ndryshime në aktin normativ nr. 3, datë 15.3.2020, të Këshillit të Ministrave, “Për marrjen e masave të veçanta administrative gjatë kohëzgjatjes së periudhës së infeksionit të shkaktuar nga Covid – 19”, të ndryshuar, si dhe nenit 15 të “Rregullores së organizimit, funksionimit dhe procedurave të ERE-s”, miratuar me vendimin e bordit të ERE-s, nr. 96, datë 17.6.2016, Bordi i ERE, në mbledhjen e tij nr. 14 të datës 26.3.2020, mbasi shqyrtoi relacionin e përgatitur nga drejtoritë teknike, mbi përcaktimin e mënyrës së faturimit të energjisë elektrike, gjatë periudhës së zbatimit të aktit normativ të Këshillit të Ministrave nr.8, datë, 24.3.2020 “Për disa shtesa dhe ndryshime në aktin normativ nr.3, datë15.3.2020, të Këshillit të Ministrave, “Për marrjen e masave të veçanta administrative gjatë kohëzgjatjes së periudhës së infeksionit të shkaktuar nga Covid – 19 si dhe relacionin e përgatitur nga Sekretari i Përgjithshëm i ERE, 
Konstatoi se: 
-OSHEE Group sh.a. me shkresën nr. 3457, datë 17.03.2020, dhe e-mailin e datës 26.3.2020, i është drejtuar ERE-s lidhur me mënyrën e zhvillimit të procesit të leximit dhe faturimit përgjatë periudhës së zbatimit të masave parandaluese të ndërmarra nga Qeveria Shqiptare gjatë periudhës së përhapjes së COVID – 19 në vendin tonë duke kërkuar përdorjen e vlerave referuese për faturimet e të njëjtit muaj të vitit të kaluar duke qenë se në bazë të akteve normative në fuqi e ka të pamundur aksesimin e sistemit të matjes dhe leximin përgjatë kësaj periudhe dhe sasia e klientëve të cilët janë të paaksesueshëm dhe e kanë të pamundur leximin në vend, është shumë e madhe. 
OSHEE Group sha, në shkresën e saj pasi citon aktet normative të nxjerra nga Këshilli i Ministrave, si dhe urdhrin e MIE-s nr.118, datë 10.03.2020 “Për përcaktimin e planit të masave për sigurimin e ofrimit të shërbimeve prioritare, me qëllim parandalimin e përhapjes së COVID-19”, në zbatim të urdhrit të MSHCS-së “Për marrjen e masave të veçanta në parandalimin e COVID – 19”; mbylljes së të gjitha institucioneve të sistemit të edukimit, si dhe kufizimit të veprimtarive dhe numrit të punonjësve në të gjitha ndërmarrjet shtetërore, si dhe mbylljes së një numri të konsiderueshëm biznesesh, kërkon nga ana e ERE-s, që gjatë periudhës së zbatimit të akteve të sipërpërmendura për faturimin e klientëve të energjisë elektrike, nga ana e OSSH sha, të aplikohet parashikimi i nenit 76, pika të ligjit nr.43/2015 “Për sektorin e energjisë elektrike”, të ndryshuar. 
Bazuar në më sipër rezulton se:
-Për shkak të kufizimeve të parashikuara në aktet e mësipërme kufizohet mundësia për akesimin e plotë të sistemit të matjes nga OSSH sh.a.
-Bazuar në aktet e sipërpërmendura dhe në kushtet aktuale në terren konstatohet se me anë të akteve normative janë ndërmarrë një sërë kufizimesh si për individët ashtu dhe për bizneset. Po ashtu nga ana e Drejtorisë së Përgjithshme të tatimeve janë bërë me dije në faqen e internetit të kësaj të fundit lista e bizneseve të cilat do të lejohen të kryejnë aktivitet pas datës 24 mars 2020, fakt i cili ndikon në konsumin e energjisë elektrike të këtyre klientëve dhe që duhet të merret parasysh dhe faturimi i tyre të behet per kohen qe kane qene të hapur pre të zhvilluar aktivitetin.
-Vlerësojmë që propozimi i kërkuar nga ana e OSSH sh.a. me e-mailin e datës 26.03 ku si vlerë referencë për faturim për këtë periudhë kohore është propozuar të merret muaji i njëjtë i vitit të kaluar, pra viti 2019, është i drejtë dhe i shërben dhe situatës në të cilën ndodhemi për faktin se kjo mënyrë faturimi do të kryhet për një numër tejet të madh të klientëve në kushtet kur aksesi në sistemin e matjes i lexuesve është i kufizuar nga aktet normative në fuqi.
-Në mënyrë përjashtimore nga ky regjim, duhet të vijojë trajtimi I atyre klientëve të energjisë elektrike të  cilët kanë faturim 0 kW h në 3 muajt e fundit e më parë , kanë ankesë për mbifaturim të energjisë elektrike për muajt për të cilët do të përdoret referenca, ose kanë bërë ose do të bëjnë kërkesë për pezullim/mbyllje të kontratave të energjisë elektrike në proces, për trajtimin e së cilës OSSH ka detyrimin të  vazhdojë  procedurën e pezullimit/mbylljes së kontratave sipas legjislacionit në fuqi.  
-Një tjetër mase që duhet marrë parasysh është dhe për klientët të cilët janë në procese të mbylljes apo pezullimit të kontratave për të cilët procesi duhet të vazhdojë normalisht dhe nuk duhet të ndërpritet pasi ky është një proces i cili mund të zhvillohet dhe në kushtet e akteve normative në fuqi për parandalimin e përhapjes së pandemisë.
-Leximi përsa i takon matjes on-line duhet të vazhdojë normalisht. Një tjetër masë që duhet marrë parasysh është dhe fakti që nëse do të ketë ankesa për zbatimin e kësaj vendimmarrjeje OSSH sh.a. duhet të marrë masat për verifikimin dhe leximin e tyre në një kohë më të shpejtë se standardi normal i trajtimit të ankesave në situatë normale. Për këtë arsye duhet që OSSH dhe FSHU të lejojë mundësinë e ankimimit on linë, si dhe në sportelet e kujdesit të klientit vetëm sipas rregullave të përcaktuara sipas protokollit të Organizatës Botërore të Shëndetësisë, planit të masave të ndërmarra në vendin tonë për ndalimin e përhapjes së pandemisë si dhe akteve normative për ruajtjen e distancave ndërmjet personave, duke marrë për bazë për ankimimin në përmjet vetëdeklarimit të  klientit për moskonsumim të energjisë elektrike.
-Në rast se do të rezultojnë diferenca ndërmjet faturimit me vlerë referuese zëvendësuese sipas këtij vendimi dhe vlerës reale të konsumit, duhet që  ato të sistemohen brenda muajit të parë të  përfundimit të afateve kohore të akteve normative të sipërpërmendura.
-Duhet mbajtur në konsideratë edhe njohja e klientëve me këtë vendimmarrje nëpërmjet mediave televizive, komunikimeve publike, në shtypin online apo dhe në faqen e internetit të shoqërisë dhe KNK-ve për t’i dhënë mundësinë këtyre të fundit për t’u njohur me të drejtat dhe detyrimet e secilës palë. ERE do të vazhdoje monitorimin e veprimtarive të OSHEE sh.a. dhe FSHU sh.a. të cilat vijojnë të kenë detyrimin e raportimeve periodike në përputhje me kushtet e licencës.
Për gjithë sa më sipër cituar, bordi i ERE-s

VENDOSI:

1. Të miratojë modalitetet e faturimit të energjisë elektrike, gjatë periudhës së zbatimit të aktit normativ të Këshillit të Ministrave nr.8, datë , 24.03.2020 “Për disa shtesa dhe ndryshime në aktin normativ nr.3, datë 15.3.2020, të Këshillit të Ministrave, “Për marrjen e masave të veçanta administrative gjatë kohëzgjatjes së periudhës së infeksionit të shkaktuar nga covid – 19”, të ndryshuar si dhe VKM-së nr. 243, datë 24.3.2020 “Për shpalljen e fatkeqësisë natyrore”  si më  poshtë: 
2. Faturimin e klientëve të energjisë elektrike duke filluar që nga cikli i leximit të muajit mars 2020 përgjatë kohëzgjatjes së fuqisë juridike të akteve normative të Këshillit të Ministrave në lidhje me përhapjen e COVID – 19 si dhe VKM nr. 243, datë 24.03.2020 “Për shpalljen e fatkeqësisë natyrore”, sipas përcaktimeve të mëposhtme: 

2.1 Të gjithë klientët aktivë të kategorisë familjare për të cilët është e pamundur aksesimi i sistemit të matjes, do të faturohen me vlerë referuese zëvendësuese me të njëjtin konsum të muajit mars 2019 dhe në vijim me muajt respektivë të 2019 përjashtuar klientët si më poshtë:
a) Që kanë faturim 0 kWh në 3 muajt e fundit e më parë.
b) Kanë ankesë për mbifaturim të energjisë elektrike për muajt për të cilët do të përdoret referenca 
c) Kanë bërë ose do të bëjnë kërkesë për pezullim/mbyllje të kontratave të energjisë elektrike në proces, kjo nuk heq detyrimin e OSSH për vazhdimin e procedurës së pezullimit/mbylljes së kontratave sipas legjislacionit në fuqi.  
2.2 Për kontratat e furnizimit me energji elektrike që nuk kanë faturime të muajit referues të vitit të mëparshëm të konsumit me matje të energjisë elektrike, faturimi me vlera referuese të bëhet bazuar në mesataren e konsumit me matje të energjisë elektrike, të regjistruar gjatë vitit të fundit në sistemin e faturimit.
2.3  Të gjithë klientët aktivë të kategorisë jofamiljarë për të cilët është i pamundur aksesimi i sistemit të matjes, do të faturohen me të njëjtin konsum të muajit mars 2019 dhe në vijim me muajt respektivë të vitit 2019, përjashtuar klientët si më poshtë:
a) Që kanë faturim 0 kWh në 3 muajt e fundit e më parë.
b) Kanë ankesë për mbifaturim të energjisë elektrike për muajt për të cilët do të përdoret referenca 
c) Kanë bërë ose do të bëjnë kërkesë për pezullim/mbyllje të kontratave të energjisë elektrike në proces, kjo nuk heq detyrimin e OSSH për vazhdimin e procedurës së pezullimit/mbylljes së kontratave sipas legjislacionit në fuqi.  
2.4Për kontratat e furnizimit me energji elektrike që nuk kanë faturime të muajit referues të vitit të mëparshëm të konsumit me matje të energjisë elektrike, faturimi me vlera referuese të bëhet bazuar në mesataren e konsumit me matje të energjisë elektrike, të regjistruar gjatë vitit të fundit në sistemin e faturimit.
2.5 Të gjithë klientët e kategorisë jofamiljare të cilët sipas përcaktimeve të akteve normative që lidhen me COVID – 19, rezultojnë të ndaluar për të ushtruar aktivitetin, sipas publikimeve të Drejtorisë së Tatimeve apo organeve të tjera të evidentuara nga aktet normative, të faturohen për muajin mars 2020 vetëm për një periudhë 15-ditore. Për muajt në vijim të faturohen në bazë të ditëve që do të rezultojnë me aktivitet.
2.6 Për të gjithë klientët me matje on line procesi i faturimit të vazhdojë i pandryshueshëm. 
3. Faturimi i konsumit i ambienteve të përbashkëta të vazhdojë i njëjtë për të gjithë kategoritë e  klientëve që ju ofrohet ky shërbim.
4. Faturimin e tarifës së shërbimit 240 lekë (përfshirë TVSH)  për të gjithë klientët familjarë dhe jo familjarë me konsum 0 kWh.
5. Për klientët me matës të dëmtuar (që kanë rezultuar gjatë faturimit të muajit dhjetor 2019 - shkurt 2020) të vazhdojë faturimi me vlerë referuese sipas këtij vendimi deri në rikthimin e plotë të aktiviteteve.
6. Kur klienti dokumenton mos-konsumim të energjisë elektrike gjatë periudhës së faturimit objekt i këtij vendimi OSSH është e detyruar të bëjë leximin dhe verifikimin e matësit për këta klientë. Fshu do të faturojë këta klientë në baze të leximeve me matje.
7. Diferencat që do të rezultojnë ndërmjet faturimit me vlerë referuese zëvendësuese sipas këtij vendimi dhe vlerës reale të konsumit do të sistemohen brenda muajit të parë të përfundimit të afateve kohore  të akteve normative të sipërpërmendura.
8. Raportimin në ERE të gjithë ankesave të klientëve që do të rezultojnë nga aplikimi i kësaj mënyre faturimi, dhe zgjidhjen e tyre brenda një periudhe 10 ditore nga regjistrimi i ankesës duke mbajtur në konsideratë  kushtin e pranimit të ankesave online dhe në sportelet e kujdesit të klientit vetëm sipas rregullave të përcaktuara sipas protokollit të Organizatës Botërore të Shëndetësisë, planit të masave të ndërmarra në vendin tonë për ndalimin e përhapjes së pandemisë, si dhe akteve normative për ruajtjen e distancave ndërmjet personave. 
[bookmark: _GoBack]9. Pezullimin e përkohshëm të pikës 2 të vendimit të ERE-s nr. 181/2016 “Për disa ndryshime në vendimin nr.104 datë 23.6.2016 të bordit të ERE, “Mbi përcaktimin e metodologjisë së vlerave referuese në rast se të dhënat e matjes janë përkohësisht të padisponueshme dhe të paarritshme, si dhe mbi shfuqizimin e vendimeve të ERE nr.49, datë 21.10.2004 dhe nr. 146 datë 24.12.2013” 
10. OSSH të marrë të gjitha masat për publikimin e këtij vendimi në faqen e internetit të shoqërisë si dhe në median elektronike e të shkruar për sa është e mundur.
11. Ngarkohet Sekretari i Përgjithshëm të njoftojë palët e interesit për këtë vendimmarrje si dhe të ndjekë ecurinë e zbatimit të tij.
Ky vendim hyn në fuqi menjëherë.
Për këtë vendim mund të kërkohet rishikim në ERE brenda 7 ditëve kalendarike si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

